“นายก” ประชุม ศบค.ชุดใหญ่ 10 ก.ย. เล็งยกเลิก “พ.ร.ก.ฉุกเฉิน” สิ้นเดือนนี้
“นายก” เรียกประชุม ศบค.ชุดใหญ่ 10 ก.ย.นี้ รายงานสถานการณ์โควิด-19 หลังคลายล็อก 1 สัปดาห์ พร้อมเล็งยกเลิกใช้ พ.ร.ก.ฉุกเฉิน 30 ก.ย.นี้
“นายก” เรียกประชุม ศบค.ชุดใหญ่ 10 ก.ย.นี้ รายงานสถานการณ์โควิด-19 หลังคลายล็อก 1 สัปดาห์ พร้อมเล็งยกเลิกใช้ พ.ร.ก.ฉุกเฉิน 30 ก.ย.นี้
6 ก.ย. 2564

รายงานจากทำเนียบรัฐบาล เปิดเผยว่า พล.อ.ประยุทธ์ จันทร์โอชา นายกรัฐมนตรี และ รมว.กลาโหม เรียกประชุมศูนย์บริหารสถานการณ์โควิด-19 (ศบค.) ชุดใหญ่ในวันที่ 10 ก.ย.นี้ คาดว่าจะมีการรายงานสถานการณ์การระบาดเชื้อโควิด-19 และประเมินสถานการณ์หลังคลายล็อกดาวน์บางส่วนมาแล้วกว่า 1 สัปดาห์
นอกจากนั้น คาดว่าจะพิจารณาข้อเสนอให้ทบทวนการใช้อำนาจตาม พ.ร.ก.การบริหารราชการในสถานการณ์ฉุกเฉิน โดยเฉพาะมาตรา 5 การประกาศสถานการณ์ฉุกเฉินในทุกเขตท้องที่ทั่วราชอาณาจักร เพื่อให้สิ้นสุดการบังคับใช้ในวันที่ 30 ก.ย.นี้ รวมถึงมาตรา 9 ซึ่งใช้ในการออกข้อกำหนดต่างๆ โดยจะกลับไปใช้กฎหมายปกติ คือ พ.ร.บ.โรคติดต่อ พ.ศ.2558 แทน ซึ่งจะส่งผลให้ ศบค. สิ้นสภาพไปโดยปริยาย และให้หน่วยงานที่เกี่ยวข้องรับผิดชอบตามหน้าที่ปกติ โดยเฉพาะกระทรวงสาธารณสุข ตั้งแต่วันที่ 1 ต.ค.เป็นต้นไป